Minen denst vnd wes ijk gwdes wormach. Wetet, werdijge herre her meijsster Pawel, dat ijk jw schryffent wol werstanden hebbe; vnd iij ferndel botter, so gij mij schreffen, dat ijk dem heren abot geffen solde j ferndel vnd den chesse vnd her Tomes ok j ferndel botter vnd mij ok j ferndel, dat hebe ijk so gedan; ok entfijnk ijk ij halffetonnen botter, wogen xvj marc pwnd offer; se lijcht noch wnworchofft. Ijk menne wen jwe lwde wech syn, so sal se dwrer warden. So gij mij schrijfwen als wme j bote rommenije, de chan yk nenne to chope chrijgen, se wijllen al basstert mede worchoppen. So schreff mij ok Mychel Molner wme j bote rommenije vnd wme solt; de schijppers wolden em nycht j tonne ijn nemen; so hebbe ijk den schijppers al gesecht, dat ijt ijw werdychheijt hebben solde; so chrech ijk ijt se ijn, vnd de [s]chyppers hebben ijt al mijt erem march gemarket. So chrech ijk dat dar ijn. Jtem, her meysster Pawel, so sende ijk ijw ijn Hynrych Tijmmerman j pype got basstert, de steijt xxx [mark], vnd yn Schalm j bote rommenije,* steyt ok xxx [mark], j harme gwlden to sijse, xv sc. forlon, iiij sc. yn dat schyp to brijnen, j fr. to bijnende, so stan de beijden fate lxi[½] [mark] vij sc. Michel Molner sende ijk den basstert so for he dar ijs, vnd j lasst solt ix [mark], de tonnen i[½] [mark], j to pachende, iij sc. to wegen, iij sc. prijmgelt, vj sc. sijse, so steijt de lasst solt xj [mark] mijn ij sc. vnd ijn Schalm ok ij lasst solt, stan ok xxij [mark] mijn iiij sc. xvij tonnen war de lasst, vnd ijs al gemarket mijt des schijppers marke; de warb ijt jw effte Mijchel wol leffreren, effte Mychel nycht tor stede were. So for gij ijt nijcht behoff hebben, so latet** ijt Peter Wijen entforen, effte gy jw dar nycht bechommeren wolden, latet mij wedder senden botter effte las effte wat jw gotdwnket, ok sende ijk jwer werdijchheijt j gar goden sach happen, dat schyppwnt vj [mark], vnd wecht j schyppwnt viij lysspwnt, iiij sc. to beren, iiij sc. to wegen, j sc. to dregen, vj sc. sijse, soma den sach hoppen viij [mark] xxj sc, noch ijn Schalm j ser got fat ber sere got dan[s]ke ber; latet jw nijcht worsmaden, ijw werdychheijt, drijnke ijt wme mynen wyllen. Nijcht mer wen fele goder nacht. Gescrewen to Dan[s]ke den dinxdage wor den hylgen chrwche (!) jnt jar m v(c) & ix Hans Chonnert. Jtem lewe here meysster Pawel, worffoget ijt jw so, dat ijk mijnne betalyn[g]e chryge wor wijnter wan Peter Wijen vnd wan meijsster Mattijes, weme leck ijk em doch ret gelt, ok schryfft mij Jwrgen nycht j wort effte Peter dat were, so forfoget jt so, dat [ijk] myn betalynge chrijge; ok lech ijk nw ij jar eijnem schijpper, de hete Mans Jonsson, xij [mark] ret gelt. Peter Wije chent en wol; mochte ijk yt ok wedder chrygen, dar bede ijk wor wme fruntlych etc. Hans Chonnert. Adress: Dem werdygen heren meijsster Pawel Slel (!) to Abow sal dijsse breff etc.